Diadochen
D Diadoche ( Noochfolger, äigentlig die wo öbbis für en andere übernää) si Fäldhere vom Alexander em Groosse und deren iiri Söön, wo au as Epigone bezäichnet wärde, gsi, wo noch em blötzlige Dood vom Alexander im Joor 323 v. d. Z. sis Riich under sich ufdäilt häi. Si häi im Ganze säggs Chrieg gegenennander gfüert und wo si immer wider mit öbber anderem verbündet gsi si. Denn het sich e Staatesüsteem etabliert, wo bis zum Ufdräte vom Römische Riich im östlige Middelmeerruum im 2. Joorhundert v. d. Z. existiert het und dr politisch Raame für die kulturelli Entfaltig vom Hellenismus bote het.

D Begriff Diadoche und Epigone si vom Historiker Johann Gustav Droysen brägt worde. Er het as Diadoche nume die Generääl bezäichnet, wo grad noch em Dood vom Alexander um d Macht häi afo kämpfe, as Epigone het er d Generazione vo de hellenistische Köönig bezäichnet, wo noch de Diadoche cho si.

Chronik 
Alli Jooreszaale si vor dr Zitwändi
 323 Dr Alexander dr Grooss stirbt z Babylon.
 323/322 Dr Lamisch Chrieg.
 322 Dr Perdikkas eroberet Kappadokie. Dr Eumenes wird Satrap.
 320 D Komferänz vo Triparadeisos. E nöiji Ornig enstoot under de Diadoche, wo no übrig bliibe si.
 317 Dr Polyperchon verkündet d „Freihäit vo de Grieche“. Dr Philipp III. Arrhidaios wird ermordet.
 310 Dr Alexander IV. Aigos wird vom Kassandros ermordet. Das isch s Ändi vom alte makedonische Köönigshuus.
 306 Dr Antigonos Monophthalmos und si Soon Demetrios nenne sich Köönig. Dr Ptolemaios, dr Kassander, dr Lysimachos und dr Seleukos häi bald druf sälber d Köönigswürde aagnoo.
 301 Dr Antigonos chunnt in dr Schlacht vo Ipsos um.
 281 Dr Lysimachos und dr Seleukos stärbe.
 276 Dr Antigonos Gonatas übernimmt d Macht in Makedonie. S Ändi vo dr Diadochezit.

Litratuur

Weblingg 

 
 Kwellenusschnitt und Bibliografii

Makedonischi Gschicht
Hellenismus